b"\n_START_ARTICLE_\nTriacilglicerol\n_START_PARAGRAPH_\nEls triacilglicerols o triglic\xc3\xa8rids s\xc3\xb3n acilglicerols, un tipus de l\xc3\xadpids formats per una mol\xc3\xa8cula de glicerol, esterificada en els seus tres grups hidroxil, amb tres \xc3\xa0cids grassos saturats o insaturats. _NEWLINE_Els triacilglicerols formen part dels greixos, sobretot d'origen animal. Els olis s\xc3\xb3n \xc2\xabgreixos\xc2\xbb l\xc3\xadquids a temperatura ambient i d'origen vegetal o del peix.\n_START_SECTION_\nBios\xc3\xadntesi\n_START_PARAGRAPH_\nLa s\xc3\xadntesi de triacilglicerols es realitza en el reticle endoplasm\xc3\xa0tic de gaireb\xc3\xa9 totes les c\xc3\xa8l\xc2\xb7lules de l'organisme, sent les principals els adip\xc3\xb2cits i els hepat\xc3\xb2cits. Els triacilglicerols s\xc3\xb3n sintetitzats com reserva d'energia. Es formen per reacci\xc3\xb3 de dues mol\xc3\xa8cules d'acil-CoA amb glicerol-3-fosfat per a produir \xc3\xa0cid fosfat\xc3\xaddic, que es desfosforila a diacilglicerol, que \xc3\xa9s seguidament acilat per una tercera mol\xc3\xa8cula d'acil-CoA, produint finalment el triacilglicerol, mitjan\xc3\xa7ant l'enzim glicerofosfat aciltransferasa.\n_START_SECTION_\nMetabolisme\n_START_PARAGRAPH_\nEls greixos s'hidrolitzen en l'intest\xc3\xad prim en els seus \xc3\xa0cids grassos i glicerina per a travessar la paret intestinal, a\xc3\xafllats o en forma de sabons al combinar-se amb els sucs pancre\xc3\xa0tics i intestinals. Despr\xc3\xa9s s\xc3\xb3n reconstru\xc3\xafts de nou a l'altre costat de la paret intestinal i es combinen amb prote\xc3\xafnes sintetitzades per l'intest\xc3\xad, formant unes lipoprote\xc3\xafnes anomenades quilomicrons, que es transporten al fetge, des d'on es distribu\xc3\xafxen a la resta de c\xc3\xa8l\xc2\xb7lules del cos, sobretot les adiposes i musculars en forma de lipoprote\xc3\xafnes VLDL. Les c\xc3\xa8l\xc2\xb7lules del teixit adip\xc3\xb3s s\xc3\xb3n les principals c\xc3\xa8l\xc2\xb7lules de reserva de greixos._NEWLINE_Els greixos poden emmagatzemar-se en dos tipus de teixit adip\xc3\xb3s, el teixit adip\xc3\xb3s blanc i el teixit adip\xc3\xb3s marr\xc3\xb3. El paper d'aquests dos tipus de dip\xc3\xb2sits adiposos en l'organisme \xc3\xa9s ben diferent. Si la funci\xc3\xb3 del blanc \xc3\xa9s emmagatzemar triacilglicerols com a reserva per subsistir en \xc3\xa8poques d'escassetat aliment\xc3\xa0ria, la del marr\xc3\xb3 \xc3\xa9s generar calor mitjan\xc3\xa7ant l'oxidaci\xc3\xb3 d'\xc3\xa0cids grassos, \xc3\xa9s a dir, emprant com a combustible les seves reserves lip\xc3\xaddiques.\n_START_SECTION_\nFunci\xc3\xb3 biol\xc3\xb2gica\n_START_PARAGRAPH_\nJuntament amb el colesterol, els triacilglicerols contribueixen a regenerar la subst\xc3\xa0ncia blanca del cervell, cosa que comporta un risc m\xc3\xa9s baix de desenvolupar un deteriorament cognitiu o dem\xc3\xa8ncia, aix\xc3\xad com una major capacitat de recuperaci\xc3\xb3 despr\xc3\xa9s de patir un ictus._NEWLINE_Constitueixen la principal reserva energ\xc3\xa8tica dels organismes animals (greixos) i vegetals (olis). L'exc\xc3\xa9s de l\xc3\xadpids \xc3\xa9s emmagatzemat en grans dip\xc3\xb2sits en els animals en teixits adiposos. _NEWLINE_S\xc3\xb3n bons a\xc3\xafllants t\xc3\xa8rmics que s'emmagatzemen en els teixits adiposos subcutanis dels animals de climes freds com per exemple, la balena, l'\xc3\xb3s polar, etc. _NEWLINE_S\xc3\xb3n productors de calor metab\xc3\xb2lic, durant la seva degradaci\xc3\xb3. Un gram de greix produeix 9,4Kcal. En les reaccions metab\xc3\xb2liques d'oxidaci\xc3\xb3 (les prote\xc3\xafnes i gl\xc3\xbacids produeixen 4,1Kcal) _NEWLINE_D\xc3\xb3na protecci\xc3\xb3 mec\xc3\xa0nica, com els constituents dels teixits adiposos que estan situats a la planta del peu, palmell de la m\xc3\xa0 i envoltant el rony\xc3\xb3 (embolcallant-lo i evitant-ne el despreniment)\n_START_SECTION_\nSalut\n_START_PARAGRAPH_\nUna gran quantitat de triacilglicerols a la sang, \xc3\xa9s a dir, un nivell m\xc3\xa9s alt del normal, s'anomena hipertriglicerid\xc3\xa8mia i \xc3\xa9s un factor de risc cardiovascular. _NEWLINE_En canvi, una quantitat de colesterol i triacilglicerols a la sang excessivament baixa deixa de ser favorable, ja que aquestes subst\xc3\xa0ncies contribueixen a regenerar la subst\xc3\xa0ncia blanca del cervell al llarg de la vida i en particular despr\xc3\xa9s d'un ictus."